Къэхутэныгъэм кърикIуахэм топсэлъыхь
КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм пресс-конференц щекIуэкIащ. Ар теухуауэ щытащ «Эльбрус» эксперт клубымрэ журналистхэмрэ дяпэкIэ зэрызэдэлэжьэнум, иджырей политикэмкIэ «Кавказ» центрымрэ абы къэхутэныгъэ программэхэмкIэ и къудамэмрэ республикэм щрагъэкIуэкIа социологие къэхутэныгъэм кърикIуахэм.
Зэхыхьэм хэтащ «Кавказ» IуэхущIапIэм и унафэщI Осинников Андрей, а центрым къэхутэныгъэ программэхэмкIэ и къудамэм и унафэщI Серавин Александр, «Риа Кабардино-Балкария» сайтым и унафэщI Шахмурзаев Заурбэч.
ЗэIущIэр иригъэкIуэкIащ Коммунист партым и Къэбэрдей-Балъкъэр республикэ комитетым и япэ секретарь, «Эльбрус» эксперт клубым и унафэщI Пащты Борис.
ЯпэщIыкIэ абы журнали-стхэм ягу къигъэкIыжащ Кавказ Ищхъэрэм и щIыналъэхэм къыщыхъу-къыщыщIэхэр пэжу къагъэлъэгъуэныр, ахэр хъыбарегъащIэ IэнатIэхэм я деж нахьэсыныр, Iуэху зэIумыбзхэр зэфIаха зэрыхъуну хэкIыпIэхэр къагъуэтыныр, щIыналъэм и жылагъуэ-политикэ, экономикэ зыужьыныгъэхэр зыхуэдэр къахутэныр эксперт клубхэм я къалэн нэхъыщхьэу зэрыщытыр.
КъыкIэлъыкIуэу хъыбарегъащIэ IэнатIэхэм я лэжьакIуэхэр хагъэгъуэзащ мы гъэм жэпуэгъуэм и 16 — 23-хэм Къэбэрдей-Балъкъэрым щрагъэкIуэкIа социологие къэхутэныгъэм кърикIуахэм. УпщIэхэр теухуауэ щытащ властымрэ жылагъуэмрэ яку дэлъ зэхущытыкIэм, республикэм ис лъэпкъхэр зэрызэдэпсэум, зым зэрихьэ диным адрейм пщIэ зэрыхуищIым, щIыналъэм и щыIэкIэ-псэукIэм, абы шынагъуэншагъэр къызэрыщызэгъэпэщам, унагъуэм и хэхъуэр зыхуэдизым, цIыхухэм я дзыхь УФ-м и Президентым, КъБР-м и Iэтащхьэм, политик, парт щхьэхуэхэм зэрырагъэзым, нэгъуэщIхэми. КъызэрыхагъэщамкIэ, республикэм и Iуэху зэIумыбзхэм теухуа упщIэхэмкIэ зыхуагъэзащ Прохладнэ, Май, Бахъсэн, Шэрэдж, Iуащхьэмахуэ, Аруан, Лэскэн, Тэрч районхэм щыпсэу цIыху 1400-м. Абы кърикIуахэр щызэхалъхьэжым, зэупщIа цIыху 1219-м я жэуапхэр къалъытащ. Абы щыщу процент 59-р адыгэщ, 20-р урысщ, 15-р балъкъэрщ.
ИрагъэкIуэкIа къэхутэныгъэм къызэригъэлъэгъуамкIэ, зэупщIахэм я процент 30-м къалъытащ республикэм щытыкIэр щефIэкIуауэ, процент 47-р зэреплъымкIэ, абы зэхъуэкIыныгъэ иIэкъым. Урысейм и Президентым, республикэм и Iэтащхьэм ирагъэз дзыхьым теухуа упщIэм и жэуапым къызэригъэлъагъуэмкIэ, процент 36-м я дзыхь зыми ирагъэзыркъым, процент 30-м дзыхь нэхъ зыхуащIыр щIыналъэм и Iэтащхьэрщ. КъызэрыщIидзамкIэ, процент 26-м я дзыхьыр УФ-м и Президентым нэхъ ирагъэз. ЩIыналъэ политикхэм ящыщу цIыхухэм дзыхь нэхъ зыхуащIыр Къанокъуэ Арсен, Щхьэгуэш Адэлбий, Быф Анатолэ сымэщ.
Пащты Борис зэрыжиIамкIэ, республикэм щыпсэухэр зыгъэгузавэу къагъэлъэгъуа Iуэху зэIумыбзхэм ящыщщ щIыналъэм исхэр зэрылэжьапIэншэр, абыхэм я псэукIэм зэрызимыужьыр, щIыпIэм Iулъхьэ зэрыщызекIуэр, терроризмэр, нэгъуэщIхэри.
Осинников Андрей кIэщIу къытеувыIащ Кавказ Ищхъэрэ Федеральнэ щIыналъэм и хэгъуэгухэм щрагъэкIуэкIа мыпхуэдэ къэхутэныгъэхэм кърикIуахэм.
Пащты Борис, Осинников Андрей, Серавин Александр журналистхэм я упщIэхэм жэуап иратащ.
ТЕКIУЖЬ Заретэ.
Сурэтыр Мамий Руслан трихащ.
